În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Directorul executiv al Direcției Economice și Serviciul Fond Funciar și Legile Proprietății, formulează următorul

**RAPORT DE SPECIALITATE**

la proiectul de hotărâre privind aprobarea modului de valorificare a cantității de 671,22 mc. și a prețului de pornire la licitație pentru partida 2200145400650, masă lemnoasă provenită din fondul forestier proprietate publică a municipiului Satu Mare, administrată de Ocolul Silvic Satu Mare

Valorificarea masei lemnoase este acţiunea de punere pe piaţă a masei lemnoase care se recoltează din fondul forestier proprietate publică, de către proprietari/administratori, ca masă lemnoasă pe picior, precum şi a lemnului fasonat printre modalităţile de valorificare fiind: prin vânzare în licitaţie publică, ca masă lemnoasă pe picior şi/sau ca lemn fasonat; prin negociere ca masă lemnoasă pe picior şi/sau ca lemn fasonat; prin vânzarea directă a lemnului fasonat către populație; prin utilizarea lemnului fasonat pentru consumul propriu al proprietarului şi/sau al administratorului.

Direcția Silvică Satu Mare – Ocolul Silvic Satu Mare, administrator al fondului forestier proprietate publică a municipiului Satu Mare situat pe raza UAT Satu Mare și UAT Viile Satu Mare, a depus adresa cu nr. 4477/12.09.2022 înregistrată la Primăria municipiului Satu Mare sub nr. 51214/10.08.2022 prin care solicită analizarea și aprobarea modalității de valorificare și a prețurilor pentru masa lemnoasă provenită din lucrări de igienă și rărituri, parte din producția anului 2022.

În susținerea solicitării reprezentanții Ocolului Silvic Satu Mare au depus Actele de punere în valoare nr. 2100145401190, 2200145400660, 2200145401100, 2200145400620, 2200145401110, 2200145400650 înregistrate la Primăria municipiului Satu Mare sub nr. 52176, 52174, 52173, 52172,52169, 52168 din data de 15.09.2022, pentru masa lemnoasă care face obiectul adresei.

Prin Hotărârea Consiliului Local Satu Mare nr. 346/23.12.2021 s-au aprobat prețurile de referință și volumul de masă lemnoasă care urmează a fi exploatate și valorificate din producția anului 2022.

Prin compararea prețurilor de referință aprobate prin Hotărârea Consiliului Local Satu Mare nr. 346/23.12.2021 și cele propuse pentru valorificare, s-a constat că cele propuse sunt mai mari. Cantitatea de masă lemnoasă propusă spre valorificare se încadrează în volumul total aprobat pentru recoltare în anul 2022.

Cu respectarea prevederilor art. 20 alin. (5) precum și ale art. 45 alin. (1) și (13) din Regulamentul aprobat prin HG. nr. 715/2017, Ocolul Silvic Satu Mare, propune în cuprinsul adresei 4477/12.09.2022 valorificarea unui volum de masă lemnoasă de 671,22 mc. din care:

* + - * 235,64 mc. masă lemnoasă pe picior cu vânzare prin licitație deschisă cu strigare, din lucrări de igienă;
* 435.58 mc. masă lemnoasă fasonată la drum auto, sortiment lemn de foc și C.R., prin vânzare directă către populație/consum propriu, din lucrări de igienă și rărituri.

Din masa lemnoasă propusă a se valorifica prin prezentul proiect de hotărâre, 40 metri steri, aproximativ 26,4 mc se vor atribui pentru consumul propriu al Serviciului Public ”Administrația Domeniului Public” Satu Mare, având în vedere solicitarea acestora înregistrată la sediul Primăriei Satu Mare sub nr. 51917/15.09.2022.

Având în vedere toate cele ce preced proiectul de hotărâre privind ,, aprobarea modului de valorificare a cantității de 671,22 mc. și a prețului de pornire la licitație pentru partida 2200145400650, masă lemnoasă provenită din fondul forestier proprietate publică a municipiului Satu Mare, administrată de Ocolul Silvic Satu Mare”, se înaintează Consiliului Local al municipiului Satu Mare cu propunere de aprobare.

**Director Executiv Şef Serviciu Agricol și Fond Funciar Ursu Lucica Ziman Doina**

M.Ș./2ex.originale